Dôvodová správa
Všeobecná časť

Základná právna úprava požiadaviek na prírodné kúpaliská je stanovená od 1. septembra 2007 zákonom č. 355/2007 Z. z. o ochrane, podpore a rozvoji verejného zdravia  a o zmene a doplnení niektorých zákonov.  
Do prijatia zákona č. 355/2007 Z. z.  sa touto problematikou zaoberal zákon č. 126/2006 Z. z. o verejnom zdravotníctve a o zmene a doplnení niektorých zákonov a jeho vykonávací predpis – nariadenie vlády Slovenskej republiky č. 252/2006 Z. z. o podrobnostiach o prevádzke kúpalísk a o podrobnostiach o požiadavkách na kvalitu vody kúpalísk, vody na kúpanie a jej kontrolu, ktoré riešili problematiku umelých aj prírodných kúpalísk.
Navrhovaný právny predpis nadväzuje v oblasti prírodných kúpalísk na zrušené nariadenie vlády Slovenskej republiky č. 252/2006 Z. z. a transponuje do nášho právneho poriadku smernicu Európskeho parlamentu a Rady 2006/7/ES o riadení kvality vody určenej na kúpanie, ktorou sa zrušuje smernica 76/160/EHS o kvalite vody určenej na kúpanie. Členské štáty Európskej únie majú povinnosť s výnimkou ustanovení, ktoré majú v smernici 2006/7/ES neskorší termín, uviesť do účinnosti zákony, iné právne predpisy a správne opatrenia potrebné na dosiahnutie súladu s touto smernicou do 24. marca 2008. Implementácia všetkých článkov musí byť ukončená do 31. decembra 2014, kedy sa zrušuje smernica 76/160/EHS. Pri implementácii niektorých článkov smernice 2006/7/ES je potrebná spolupráca s Ministerstvom životného prostredia Slovenskej republiky, ktoré je gestorom tejto smernice.
Predkladaný návrh nariadenia vlády upravuje požiadavky na kvalitu vody na kúpanie a rozsah a početnosť kontrol kvality vody na kúpanie. 
Navrhovaná právna úprava je v súlade s Ústavou Slovenskej republiky, so  zákonom č. 355/2007 Z. z. o ochrane, podpore a rozvoji verejného zdravia  a o zmene a doplnení niektorých zákonov, ako aj s právnym poriadkom Slovenskej republiky a medzinárodnými zmluvami, ktorými je Slovenská republika  viazaná.

Navrhovaná právna úprava nebude mať dopad na štátny rozpočet, rozpočty obcí ani na rozpočty vyšších územných celkov.

DOLOŽKA ZLUČITEĽNOSTI
návrhu  nariadenia vlády Slovenskej republiky s právom Európskych spoločenstiev a právom Európskej únie

1.
Predkladateľ právneho predpisu:
Ministerstvo zdravotníctva Slovenskej republiky

2.
Názov návrhu právneho predpisu: návrh nariadenia vlády Slovenskej republiky o požiadavkách na prírodné kúpaliská

3. Problematika návrhu právneho predpisu: 

a) upravená v práve Európskych spoločenstiev: 

- je upravená v primárnom práve v  Hlave XIX. Životné prostredie, v Hlave XIII. Verejné zdravie a v Hlave XIV. Ochrana spotrebiteľa

- je upravená v sekundárnom práve: smernica Európskeho parlamentu a Rady 2006/7/ES o riadení kvality vody určenej na kúpanie, ktorou sa zrušuje smernica 76/160/EHS

b) upravená v práve Európskej únie

- nie je upravená v primárnom práve


- nie je upravená v sekundárnom práve  
c) je obsiahnutá v judikatúre Súdneho dvora Európskych spoločenstiev, napr.: 

- rozhodnutie Súdneho dvora Európskych spoločenstiev vo veci C-26/04 Komisia Európskych spoločenstiev proti Španielskemu kráľovstvu, 2005 Zb. roz. ESD, zv. I - str. 11059,

- rozhodnutie Súdneho dvora Európskych spoločenstiev vo veci C-278/01 Komisia Európskych spoločenstiev proti Španielskemu kráľovstvu, 2003  Zb. roz. ESD, zv. I - str. 14141, 

- rozhodnutie Súdneho dvora Európskych spoločenstiev vo veci C-272/01 Komisia Európskych spoločenstiev proti Portugalskej republike, 2004 Zb. roz. ESD, zv. I - str. 06767,  
- rozhodnutie Súdneho dvora Európskych spoločenstiev vo veci C-427/00 Komisia Európskych spoločenstiev proti Spojenému kráľovstvu Veľkej Británie a Severného Írska, 2001 Zb. roz. ESD, zv. I - str. 08535,

- rozhodnutie Súdneho dvora Európskych spoločenstiev vo veci C-268/00 Komisia Európskych spoločenstiev proti Holandskému kráľovstvu, 2002 Zb. roz. ESD, zv. I - str. 02995,

- rozhodnutie Súdneho dvora Európskych spoločenstiev vo veci C-307/98 Komisia Európskych spoločenstiev proti Belgickému kráľovstvu, 2000 Zb. roz. ESD, zv. I - str. 03933,

- rozhodnutie Súdneho dvora Európskych spoločenstiev vo veci C-198/97 Komisia Európskych spoločenstiev proti Spolkovej republike Nemecko, 1999 - Zb. roz. ESD, zv. I - str. 03257;

 nie je obsiahnutá v judikatúre súdu prvého stupňa Európskych spoločenstiev.

4.
 Záväzky Slovenskej republiky vo vzťahu k Európskym spoločenstvám a Európskej únii: 

a)     
Zo Zmluvy o pristúpení Slovenskej republiky k Európskej únii a z Aktu o podmienkach pristúpenia nevyplývajú žiadne záväzky ani prechodné obdobia týkajúce sa predmetu úpravy.

b)     
Zo Zmluvy o pristúpení Slovenskej republiky k Európskej únii a z Aktu o podmienkach pristúpenia nevyplývajú žiadne prechodné obdobia týkajúce sa predmetu úpravy.

c)     
Členské štáty Európskej únie majú povinnosť s výnimkou ustanovení, ktoré majú v smernici 2006/7/ES neskorší termín, uviesť do účinnosti zákony, iné právne predpisy a správne opatrenia potrebné na dosiahnutie súladu s touto smernicou do 24. marca 2008. Implementácia všetkých článkov musí byť ukončená do 31. decembra 2014, kedy sa zrušuje smernica 76/160/EHS.
d) Nebolo začaté žiadne konanie proti Slovenskej republike o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení.

e)      Právne predpisy, v ktorých je doteraz čiastočne prebratá smernica 2006/7/ES:  zákon č. 355/2007 Z. z. o ochrane, podpore a rozvoji verejného zdravia  a o zmene a doplnení niektorých zákonov; zákon č. 245/2003 Z. z. o integrovanej prevencii a kontrole znečisťovania životného prostredia  o zmene a doplnení niektorých zákonov 

5.
Stupeň zlučiteľnosti návrhu právneho predpisu alebo návrhu legislatívneho zámeru s právom Európskych spoločenstiev alebo právom Európskej únie:

- úplný

6.
Gestor a spolupracujúce rezorty: Ministerstvo životného prostredia Slovenskej republiky v spolupráci s Ministerstvom zdravotníctva Slovenskej republiky

Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie

1. Návrh nariadenia vlády nezakladá nároky na verejné financie.

2. Návrh nariadenia vlády je v súlade s prioritami a cieľmi hospodárskej politiky. 

3. Návrh nariadenia vlády predpokladá pozitívny vplyv na životné prostredie a tým aj 

    na zdravie obyvateľstva.      

4. Návrh nariadenia vlády nebude mať dopad na zamestnanosť a zvýšenie počtu pracovných  

    miest. 

5. Predkladaný materiál nebude mať dopad na hospodárenie podnikateľskej sféry a iných

    právnických osôb. 

Osobitná časť

K § 1


Vymedzuje predmet úpravy nariadenia vlády, ktorým sú požiadavky na prírodné kúpaliská a na vody vhodné na kúpanie, ukazovatele kvality vody na kúpanie a ich medzné hodnoty, rozsah a početnosť kontrol kvality vody na kúpanie, monitorovanie, klasifikáciu a riadenie kvality vody vhodnej na kúpanie a poskytovanie informácií verejnosti o kvalite vody vhodnej na kúpanie. V odseku 2 sa jednoznačne uvádza, že ustanovenia tohto nariadenia vlády sa nevzťahujú na umelé kúpaliská a bazény. 

K § 2

Vo vymedzení pojmov sú zaradené výrazy, ktoré sú dôležité pre správne a jednoznačné definovanie problematiky nariadenia. Ide o definovanie trvalého zákazu kúpania, znečistenia, krátkodobého znečistenia, mimoriadnej situácie, kúpacej sezóny, premnoženia sa cyanobaktérií a monitorovacieho bodu..
K § 3 

Upravuje ukazovatele kvality vody na kúpanie, ich medzné hodnoty, rozsah a početnosť kontrol kvality vody na kúpanie a požiadavky na odber vzoriek a ich analýzu.

K § 4
Upravuje monitorovanie vôd vhodných na kúpanie.
K § 5 

Upravuje profil vody vhodnej na kúpanie.
K § 6 až 9
Obsahujú opatrenia v oblasti riadenia kvality vody vhodnej na kúpanie.
K § 10
Obsahuje prechodné ustanovenia.
K § 11
Obsahuje odkaz na transpozičnú prílohu.
K § 12
Navrhuje sa dátum nadobudnutia účinnosti nariadenia vlády.
K prílohe č. 1

Špecifikuje ukazovatele kvality vody na kúpanie, ich medzné hodnoty a rozsah a početnosť kontrol kvality vody na kúpanie.

K prílohe č. 2
Obsahuje zoznam preberaných právnych aktov Európskych spoločenstiev a Európskej únie.[image: image1][image: image2][image: image3]

